**МЯСТО: СОФИЯ, БЪЛГАРИЯ**

**ДАТА: 21 МАРТ 2014 г.**

**В индустриализираните страни се отчита 28-процентен ръст на подадените молби за закрила - Доклад на ВКБООН**

*Женева, 21 март 2014 (ВКБООН)* – В доклад на ВКБООН, публикуван днес, се отбелязва рязко покачване на броя на подадените молбите за закрила в 44 от индустриализираните страни през 2013 г., в следствие главно от кризата в Сирия.

В доклада на ВКБООН, озаглавен „Тенденции в областта на закрилата 2013“, се отбелязва, че 612,700 души са потърсили закрила в Северна Америка, Европа, Източна Азия и Тихия океан през изминалата година, което е най-високият брой от 2001 г. насам. Афганистан, който през предходните две години бе основна страна на произход на търсещите закрила по света, сега се нарежда на трето място по отношение на новоподадени молби след Сирия и Руската федерация, в следствие на променящата се международна динамика. В 6 от челните 10 страни на произход на търсещите закрила, има ситуация на насилие или конфликт, а именно Сирия, Афганистан, Еритрея, Сомалия, Ирак и Пакистан.

 „Тези цифри са ясно свидетелство как кризата в Сирия засяга страни и региони по света, които са далеч от Близкия изток“, заяви Антонио Гутериш, Върховен комисар на ООН за бежанците. „Това прави още по-важна необходимостта за устойчива помощ към бежанците и общностите, които ги приемат."

За 2013 г. най-голямо увеличение на подадени молби за закрила има в 38 от страните в Европа, които са получили общо 484,600 молби. Това е с една трета повече от 2012 г. Германия се нарежда на челно място със 109,600 приети молби за убежище. Следват Франция (60,100) и Швеция (54,300), които също се нареждат сред основните получатели на молби за закрила. В същото време, Турция е държавата, приела най-голям брой бежанци в Европа, заради сирийската криза (регистрираните сирийски бежанци бяха 640,889 на 18 март 2014), същевременно 44,800 молби за закрила са подадени там през 2013 г., предимно от граждани на Ирак и Афганистан. В Италия са подадени 27,800 молби, а в Гърция 8,200.

България се нарежда на второ място по процентен ръст на броя на молбите в ЕС с 6,980 молби предимно от сирийски граждани, което е 467% увеличение спрямо 2012. Унгария, която е с най-висок процентен ръст е приела 18,570 молби, или със 760% спрямо предходната година.

С почти 98,800 подадени молби за закрила, Северна Америка се нарежда на второ място по брой подадени молби. Тук, обаче, основната страната на произход на кандидатите е Китай. Поради последните си промени в политиките за предоставяне на закрила, Канада е получила около 10,400 молби, което е наполовина по-малко от броя през 2012 г. (20,500). От индустриализираните страни, Съединените щати (88,400) са отдавна една от водещите страни за закрила и през 2013 г. са били на второ място след Германия по брой на получените молби.

В азиатско-тихоокеанския регион, както Япония (3300) така и Република Корея (1600) получиха рекорден брой молби спрямо предходните години. Австралия (24,300) също отчете значителен ръст спрямо 2012 (15, 800), което я поставя почти наравно с Италия.

Търсещите закрила, които пристигат в индустриализираните страни преминават различни процедури, за да се определи дали отговарят на изискванията за получаване на статут на бежанец. Следователно, броя на търсещите закрила винаги е по-висок от този на хората, които получават статут на бежанец. За 44-те индустриализирани страни, посочени в доклада „Тенденции в областта на закрилата 2013“, процентът на хората получили статут варира в широки граници, но тенденциите показват, че процентът е по-висока сред хора, бягащи от конфликт. Процентът на хората от Сирия, Еритрея, Ирак, Сомалия и Афганистан, които са получили статут например, е между 62 и 95. Процентът на граждани на Руската федерация и Сърбия [и Косово: Резолюция 1244 (1999) на Съвета за сигурност] са значително по-ниски съответно около 28 и 5.

ВКБООН следи принудителното разселване в световен мащаб и издава редица доклади всяка година, показващи тенденциите в целия свят. Трите основни компоненти на глобалното принудителното разселване са вътрешното разселване, броя на бежанците и броя на хората, търсещи закрила (общо възлизащи на 45,2 милиона души, според данните от началото на 2013 г.). Следващото голямо статистическо обновяване по данни на ВКБООН, годишният доклад „Глобални тенденции“ ,ще бъде публикуван през юни тази година преди Световния ден на бежанеца, 20 юни.

Доклада може да бъде прочетен на английски език тук: <http://rfg.ee/uKRQv>

КРАЙ

*За повече информация моля обърнете се към Борис Чеширков, Връзки с обществеността,* *cheshirk@unhcr.org**, тел.: +359 878 507 041,* [*www.unhcr.bg*](http://www.unhcr.bg)

*В „Туитър“ можете да ни последвате на* [*@BulgariaUNHCR*](https://twitter.com/BulgariaUNHCR)*, а за „Фейсбук“ страницата на ВКБООН България е* [*facebook.com/UnhcrBulgaria*](https://www.facebook.com/UnhcrBulgaria?ref=hl)*.*